《祭双杉塔》
宋代·释善珍

甲午之冬，一笑分袂。
交游累千，名字难记。
公虽它乡，常在眼底。
公今隔世，犹见梦寐。
念昔与公，情同昆弟。
老离闽山，再饮吴水。
三十年间，死尽流辈。
顾瞻浮图，洪木翳翳。
丛林凋疎，变习日异。
愿起公死，为砭为剂。
为师为承，为祥为瑞。
千载追难，百年满易。
意长景促，人往物是。
春寒野阴，感慨嘘欷。

作者简介：释善珍（一一九四～一二七七《续补高僧传》作生绍兴甲寅，卒嘉定丁丑，误提前了一个甲子），字藏叟，泉州南安（今福建南安东）人，俗姓吕。年十三落发，十六游方，至杭，受具足戒。谒妙峰善公于灵隐，入室悟旨。历住里之光孝、承天，安吉之思溪圆觉、福之雪峰等寺。后诏移四明之育王、临安之径山。端宗景炎二年五月示寂，年八十四。有《藏叟摘稿》二卷。事见《补续高僧传》卷一一、《续灯正统》卷一一。　释善珍诗，以日本宽文十二年藤田六兵卫刊本（藏日本内阁文库）为底本，编为一卷。